CELEX: 32011D0238
Language: mt
Date: 2011-04-13 00:00:00
Title: 2011/238/UE: Deċiżjoni tal-Kummissjoni tat- 13 ta’ April 2011 li temenda d-Deċiżjoni 2007/843/KE dwar programmi ta’ kontroll tas- Salmonella għal ċerti tjur u bajd fit-Tuneżija (notifikata bid-dokument numru C(2011) 2520)  Test b’relevanza għaż-ŻEE

14.4.2011   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 100/73
            
         DEĊIŻJONI TAL-KUMMISSJONI
   tat-13 ta’ April 2011
   li temenda d-Deċiżjoni 2007/843/KE dwar programmi ta’ kontroll tas-Salmonella għal ċerti tjur u bajd fit-Tuneżija
   (notifikata bid-dokument numru C(2011) 2520)
   (Test b’relevanza għaż-ŻEE)
   (2011/238/UE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (KE) Nru 2160/2003 tal-Parlament Ewropew u tal-Kunsill tas-17 ta’ Novembru 2003 dwar il-kontroll tas-Salmonella u aġenti żoonotiċi speċifiċi oħra li jkun hemm ġewwa l-ikel (1), u b’mod partikolari l-Artikolu 10(2) tiegħu;
   Billi:
   
               (1)
            
            
               Ir-Regolament (KE) Nru 2160/2003 jistipula regoli għall-kontroll tas-Salmonella f’popolazzjonijiet ta’ tjur differenti fl-Unjoni. Dan jistipula li l-ammissjoni jew iż-żamma fil-lista ta’ pajjiżi terzi stipulati fil-leġiżlazzjoni tal-Unjoni, għall-ispeċi jew il-kategoriji relevanti, li minnha l-Istati Membri huma awtorizzati li jimportaw dawk l-annimali jew bajd għat-tfaqqis koperti minn dak ir-Regolament hija suġġetta għall-preżentazzjoni lill-Kummissjoni mill-pajjiż terz ikkonċernat ta’ programm ta’ kontroll għas-Salmonella b’garanziji ekwivalenti għal dawk li jinsabu fil-programmi ta’ kontroll nazzjonali għas-Salmonella fl-Istati Membri.
            
         
               (2)
            
            
               Id-Deċiżjoni tal-Kummissjoni 2007/843/KE tal-11 ta’ Diċembru 2007 dwar l-approvazzjoni ta’ programmi ta’ kontroll tas-Salmonella f’qatgħat għat-tgħammir ta’ Gallus gallus f’ċerti pajjiżi terzi skont ir-Regolament (KE) Nru 2160/2003 tal-Parlament Ewropew u tal-Kunsill u li temenda d-Deċiżjoni 2006/696/KE, fir-rigward ta’ ċerti rekwiżiti tas-saħħa pubblika fl-importazzjoni ta’ tjur u bajd għat-tfaqqis (2) approvat il-programm ta’ kontroll ippreżentat mit-Tuneżija għas-Salmonella f’qatgħat ta’ tiġieġ għat-tgħammir, skont ir-Regolament (KE) Nru 2160/2003.
            
         
               (3)
            
            
               It-Tuneżija issa għarrfet lill-Kummissjoni li l-programm twaqqaf. Għaldaqstant, dak il-programm imressaq mit-Tuneżija ma għandux jibqa’ approvat. Id-Deċiżjoni 2007/843/KE għalhekk għandha tiġi emendata.
            
         
               (4)
            
            
               Il-miżuri stipulati f’din id-Deċiżjoni huma skont l-opinjoni tal-Kumitat Permanenti dwar il-Katina Alimentari u s-Saħħa tal-Annimali,
            
         ADOTTAT DIN ID-DEĊIŻJONI:
   Artikolu 1
   L-Artikolu 1 tad-Deċiżjoni 2007/843/KE jinbidel b’dan li ġej:
   
      “Artikolu 1
      Il-programmi ta’ kontroll imressqa mill-Kanada, mill-Iżrael u mill-Istati Uniti skont l-Artikolu 10(1) tar-Regolament (KE) Nru 2160/2003 huma b’dan approvati fir-rigward tas-Salmonella f’qatgħat ta’ tiġieġ għat-tgħammir.”
   
   Artikolu 2
   Din id-Deċiżjoni għandha tapplika mill-1 ta’ Mejju 2011.
   Artikolu 3
   Din id-Deċiżjoni hija indirizzata lill-Istati Membri.
   
      Magħmul fi Brussell, it-13 ta’ April 2011.
      
         
            Għall-Kummissjoni
         
         John DALLI
         
            Membru tal-Kummissjoni
         
      
   
   
      (1)  ĠU L 325, 12.12.2003, p. 1.
   
      (2)  ĠU L 332, 18.12.2007, p. 81.